གོང་དུ་བཤད་པ་བཞིན་དང་པོའི་དུས་ན་ཁོང་སྲིད་པ་བོན་དང་འབྲེལ་བའི་ཆོ་གའི་མཁས་ཅན་ཞིག་ཏུ་གྱུར་ནས་གཟོད་རྨང་གཞི་དེ་ལ་བརྟེན་ཏེ་གཡུང་དྲུང་བོན་ཞེས་གཞུང་གི་མ་ལག་ཆ་ཚང་ལྡན་པའི་ཆོས་ལུགས་འདི་གསར་བཏོད་བཟོས་ཏེ་སངས་རྒྱས་ཟིན་པའི་མི་སྣ་ཞིག་རེད།བཤད་མ་ཐག་པའི་གནད་འདིའི་སྐོར་ནས་ཤེས་འདོད་ན་ངེས་པར་རྣམ་ཐར་མདོ་འདུས་དང་མདོ་དྲི་མེད་འོད་ཟེར་སོགས་ལ་གཟིགས་མཛོད།ཁོང་གི་སྐུའི་ཆ་བྱད་སྐོར་ནས་ད་ལྟའི་བོད་རིག་པའི་དཔྱད་རྩོམ་དང་པར་རིས་གདམས་བཀོད་སོགས་ཀྱི་ནང་དུ་ཁོང་གི་ཕྱག་བསྣམས་སོགས་ཀྱི་པར་རིས་འདུག་པ་དེ་དག་ལས་ཤེས་བཞིན་པ་དང་།གུས་པོའི་བསམ་པར་རང་ཅག་ལ་བོད་ཅེས་མིང་བྱུང་ཚུལ་སྐོར་ནས་མཁས་དབང་ཁ་ཤས་ཀྱིས་དང་པོའི་དུས་ན་རང་ཅག་ལ་བོན་དང་དེ་ནས་བོད་ཅེས་རྗེས་འཇུག་བརྗེས་ཚུལ་དང་མིང་ཆགས་པ་རེད་ཅེས་པའི་བཤད་སྲོལ་དེར་གོ་རྒྱུ་ཆེན་པོ་འདུག་སྙམ་ནས་ཆེད་དུ་དེའི་སྐོར་གྱི་དཔེ་ཆ་གང་མང་ཞིག་ལ་ཁ་ཕྱོགས་པར་ཡང་བྱས།གནའ་བོའི་དུས་ན་པ་ཀི་སི་ཐེན་གྱི་ས་གཤུས་ནས་མར་མར་ཆགས་པའི་གདོད་མའི་བོད་མི་རིགས་ནི་སྟོན་པ་གཤེན་རབས་ཀྱི་འབངས་འཁོར་དངོས་དེ་རེད་པས་སྐབས་དེ་དག་ཏུ་གཏེར་དུ་སྦས་ཞེས་པའི་ཡིག་རྙིང་ཞིག་རག་ན་ཅི་མ་རུང་།